title: 2012/592/EU: Sklep Evropskega parlamenta z dne 10. maja 2012 o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2010

text:
               17.10.2012

               SL

               Uradni list Evropske unije

               L 286/258

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2010
   (2012/592/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2010, skupaj z odgovori Fundacije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (3), zlasti člena 16,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za zaposlovanje in socialne zadeve (A7-0116/2012),

               1.

               podeli razrešnico direktorju Evropske fundacije za izboljšanje življenjskih in delovnih razmer glede izvrševanja proračuna fundacije za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropske fundacije za izboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 150.

      (2)  UL L 248, 16.9.2002, str. 1.

      (3)  UL L 139, 30.5.1975, str. 1.

      (4)  UL L 357, 31.12.2002, str. 72.
   PRILOGA

      PRIPOROČILA EVROPSKEGA PARLAMENTA IZ PREJŠNJIH LET

               Evropska fundacija za izboljšanje življenjskih in delovnih razmer

               2006

               2007

               2008

               2009

               Uspešnost

               ni podatkov

               ni podatkov

               Poziva fundacijo, naj določi diahronično analizo operacij, izvedenih v tem letu in prejšnjih letih, podobno naknadni analizi, izvedeni v prejšnjih letih

                           —

                           Spodbuja fundacijo, naj še naprej razvija „sistem spremljanja uspešnosti fundacije Eurofound“, ki zagotavlja, da uprava v procesu odločanja in pri načrtovanju upošteva rezultate spremljanja uspešnosti ter da se izvajajo redne raziskave za pridobivanje povratnih informacij od ciljnih skupin

                           —

                           Podpira priporočilo zunanjega ocenjevalca, da je treba bolje opredeliti ciljne skupine fundacije na nacionalni ravni in vzpostaviti mrežo kontaktnih točk na temelju nacionalnih organov, zastopanih v upravnem odboru fundacije

               Prenos sredstev za poslovanje

               Stopnja izvrševanja odobritev za prevzem obveznosti za leto 2006 je bila več kot 97 %. Stopnja prenosa za operativne odhodke je bila 43 %. Proračunsko načelo enoletnosti tako ni bilo dosledno upoštevano

               ni podatkov

               Fundacija bi morala izvesti ukrepe za preprečitev pomanjkljivosti pri načrtovanju in programiranju, da bi izpolnila načelo enoletnosti

                           —

                           Poziva fundacijo, naj zagotovi razpoložljivost proračunskih sredstev šele po prejetju ustreznih namenskih prejemkov

                           —

                           Ugotavlja, da je Računsko sodišče moralo podati komentar na proračunsko in finančno poročilo fundacije, ki je vsebovalo resne napake, kar je kazalo na pomanjkljivosti v njeni finančni organizaciji

               Prenos proračunskih sredstev brez dokazil

               ni podatkov

               ni podatkov

               Proračunske prerazporeditve niso bile primerno utemeljene

               ni podatkov

               Postopki javnih naročil

               ni podatkov

               Odstopanja glede postopka finančnega vrednotenja in meril za izbor, ki ne dovoljujejo primerne uspešnosti vrednotenja končne sposobnosti kandidatov

               Poziva fundacijo, naj si prizadeva za izboljšanje spremljanja svojih pogodb in načrtovanja svojih postopkov javnih naročil

               Poziva fundacijo, naj sprejme ukrepe za izboljšanje svojih postopkov ocenjevanja in pregleda, da bi se v prihodnje izognila napakam v postopku javnih naročil

               Človeški viri

               Postopki zaposlovanja niso popolnoma pregledni in nediskriminatorni

               Postopki zaposlovanja niso popolnoma pregledni in nediskriminatorni

                           —

                           Poziva fundacijo, naj sprejme ukrepe, da bo bolje predvidevala odhode uslužbencev na ključnih položajih, in naj število uslužbencev pregledno vnese v poročilo o dejavnostih

                           —

                           V postopkih zaposlovanja fundacije so bile izvedene izboljšave

               Poziva fundacijo, naj zagotovi dokazila o sklepih za izbiro osebja, s katerimi bo zagotovila preglednost postopkov zaposlovanja. Poziva fundacijo, naj nemudoma izboljša to stanje in organ za podelitev razrešnice obvesti o doseženem napredku

               Notranja revizija

               Poziva k izboljšanju finančnega poslovodenja: dve pogodbi nista bremenili proračuna ustreznega leta

               Poziva k izboljšanju finančnega poslovodenja: vračljivi DDV v vrednosti 376 611 EUR za proračunsko leto 2007 ni bil izterjan do konca leta

                           —

                           Poziva fundacijo, naj sprejme ukrepe za izboljšanje svojih računovodskih izkazov

                           —

                           Poziva fundacijo, naj sprejme ukrepe za izpolnitev 28 od 54 priporočil, ki jih je podala služba za notranjo revizijo → tj. naj uvede standarde notranje kontrole; naj spremlja izvajanje drugih standardov notranje kontrole; naj uvede učinkovit sistem za načrtovanje in spremljanje

                           —

                           Izvedeni sta bili dve od osmih priporočil službe za notranjo revizijo

                           —

                           Poziva fundacijo, naj nemudoma izvede priporočila poročila službe za notranjo revizijo o finančnem poslovodenju in organ za podelitev razrešnice obvesti o napredku, doseženem v zvezi s tem

          ---documentbreak---

               17.10.2012

               SL

               Uradni list Evropske unije

               L 286/259

         RESOLUCIJA EVROPSKEGA PARLAMENTA
   z dne 10. maja 2012
   s pripombami, ki so del sklepa o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2010
   EVROPSKI PARLAMENT,

               —

               ob upoštevanju letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2010, skupaj z odgovori Fundacije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (3), zlasti člena 16,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za zaposlovanje in socialne zadeve (A7-0116/2012),

               A.

               ker je Računsko sodišče navedlo, da je prejelo razumno zagotovilo o zanesljivosti letnih računovodskih izkazov za proračunsko leto 2010 ter o zakonitosti in pravilnosti z njimi povezanih transakcij;

               B.

               ker je Parlament 10. maja 2011 direktorju Evropske fundacije za izboljšanje življenjskih in delovnih razmer podelil razrešnico glede izvrševanja proračuna fundacije za proračunsko leto 2009 (5) in v resoluciji, ki spremlja sklep Parlamenta o razrešnici, med drugim:

                           —

                           pozval fundacijo, naj zagotovi dokazila o sklepih za izbiro osebja (na primer dokazila o merilih, ki jih morajo izpolniti kandidati, določenih na začetku postopka zaposlovanja), s katerimi bo zagotovila preglednost postopkov zaposlovanja,

                           —

                           pozval fundacijo, naj zagotovi razpoložljivost proračunskih sredstev šele po prejetju ustreznih namenskih prejemkov,

                           —

                           ugotovil, da je Računsko sodišče moralo podati pripombo na proračunsko in finančno poročilo fundacije, ki je vsebovalo resne napake, kar je kazalo na pomanjkljivosti v finančni organizaciji fundacije;

               C.

               ker je skupni proračun agencije za proračunsko leto 2010 znašal 20 900 000 EUR, kar predstavlja 3,4-odstotno zvišanje v primerjavi s proračunskim letom 2009; ker je bil v letu 2010 prispevek Unije k proračunu agencije 19 067 159 EUR, v letu 2009 (6) pa 19 450 000 EUR, kar predstavlja 0,97-odstotno zmanjšanje,

      Nadaljnji ukrepi glede ugotovitev Računskega sodišča iz leta 2009

               1.

               na podlagi letnega poročila o dejavnostih ugotavlja, da je fundacija po ugotovitvah Računskega sodišča iz leta 2009 sprejela naslednje obveznosti in ukrepe:

                           —

                           zavezala se je, da bo bolj pozorna na to, da bo v prihodnje zagotovila razpoložljivost proračunskih sredstev šele po prejetju ustreznih namenskih prejemkov,

                           —

                           fundacija se je zavezala, da bo bistveno izboljšala prizadevanja za zaključek poslovnih knjig za leto 2010 z dodatnim usposabljanjem in sredstvi; zagotovljeno je bilo, da so bili spoštovani vsi roki glede poslovnih knjig za leto 2010 in da v začasnih računovodskih izkazih za leto 2010 niso bile ugotovljene večje pomanjkljivosti,

                           —

                           manjkajoči register izjem je bil uveden 1. julija 2010,

                           —

                           pri postopkih za izbor uslužbencev ni bilo dokazov, da so bila merila, ki so jih morali kandidati doseči za povabilo na razgovor ali uvrstitev na rezervni seznam, določena pred pregledom prošenj; fundacija je merila sedaj vključila v poročila izbirne komisije,

                           —

                           fundacija je sprejela ukrepe za dodatno okrepitev postopkov ocenjevanja in pregleda, da bi se v prihodnje izognila napakam v postopku javnih naročil;

               2.

               poziva Računsko sodišče, naj organu za podelitev razrešnice potrdi, da ti ukrepi in obveze zadostujejo za odpravo pomanjkljivosti, ki jih je Računsko sodišče pri fundaciji odkrilo v letu 2009;

      Upravljanje proračuna in finančno poslovodenje

               3.

               opominja, da je prvotni prispevek Unije agenciji za leto 2010 znašal 19 067 159 EUR; vendar ugotavlja, da je bil k temu dodan znesek 762 841 EUR, pridobljen s povračilom presežka, kar pomeni, da je celoten prispevek Unije za leto 2010 znašal 19 830 000 EUR;

               4.

               je na podlagi vknjižb v letnih računovodskih izkazih seznanjen s tem, da je fundacija ob koncu leta 2010 objavila spremenjen proračun s skupnim zneskom 20 848 000 EUR; obžaluje, da agencija ni posredovala informacij o razlogih za te spremembe; poziva agencijo, naj to popravi in o tem obvesti organ za podelitev razrešnice;

               5.

               na podlagi letnega poročila o dejavnostih je seznanjen s tem, da je imela fundacija 98 % stopnjo izvrševanja proračuna glede proračunskih sredstev, za katera so bile prevzete obveznosti; iz letnih računovodskih izkazov ugotavlja zlasti, da je bila stopnja realizacije fundacije pri naslovu I (kadrovski odhodki) 99,8 %, pri naslovu II (uprava) 95,1 %, pri naslovu III (odhodki iz poslovanja) pa 96 %;

               6.

               na podlagi letnih računovodskih izkazov fundacije ugotavlja, da je bila stopnja realizacije proračunskih sredstev, prenesenih iz leta 2009 v leto 2010, glede plačil 96,1 % v primerjavi s 94,2 % v letu 2009;

      Človeški viri

               7.

               na podlagi letnega poročila o dejavnostih fundacije sklepa, da se je delež zapolnjenih delovnih mest, ki znaša 91 %, v letu 2010 izboljšal v primerjavi z letom 2009 (78 %);

      Uspešnost

               8.

               poudarja, da je glavna dejavnost fundacije prispevanje k vzpostavljanju boljših življenjskih in delovnih razmer s povečevanjem in širjenjem s tem povezanega znanja prek omrežij in raziskav; ugotavlja, da 68 % uslužbencev fundacije opravlja te operativne dejavnosti, preostanek pa upravne naloge; zato meni, da je zelo pomembno, da organ za podelitev razrešnice oceni učinkovitost in uspešnost procesa upravljanja raziskav v fundaciji;

               9.

               zlasti ugotavlja, da je fundacija v letu 2010 v svoji Mreži evropskih opazovalnic in raziskavah izvedla naslednje dejavnosti:

                           —

                           v Evropski opazovalnici industrijskih odnosov (EIRO): dodanih 357 posodobitev informacij; pet študij reprezentativnosti; letne posodobitve podatkov o plačilu in delovnem času ter industrijskih akcijah; letni pregled industrijskih odnosov; šest primerjalnih analitičnih poročil,

                           —

                           v Evropski opazovalnici delovnih pogojev (EWCO): dodanih 107 posodobitev informacij; šest primerjalnih analitičnih poročil o poklicnem napredovanju delavcev migrantov in samozaposlenih,

                           —

                           v Evropskem centru za spremljanje prestrukturiranja (ERM): dodanih 1 258 kratkih predstavitev o prestrukturiranju; štiri primerjalna analitična poročila,

                           —

                           pri drugi evropski raziskavi o kakovosti življenja: poročilo o sekundarni analizi o družinskem življenju in delu,

                           —

                           pri tretji evropski raziskavi o kakovosti življenja: priprava na terensko delo,

                           —

                           pri peti evropski raziskavi o delovnih pogojih: terensko delo s 44 000 razgovori v 34 državah; objava prvih ugotovitev (povzetek),

                           —

                           pri raziskavi o evropskih podjetjih: objavljeno pregledno poročilo, sekundarna analiza prožnostnih profilov podjetij in dela s krajšim delovnim časom;

               10.

               poziva fundacijo, naj zabeleži vse sklepe upravnega sveta glede raziskav, saj bi neprimerni standardi za dokumentiranje sprejetih sklepov lahko negativno vplivali na učinkovitost in uspešnost sporočanja teh sklepov; zlasti ugotavlja, da so v fundaciji glede tega prisotne pomanjkljivosti in da predsedujoči upravnemu svetu sprejetih sklepov ne podpiše vedno in ne navede datuma;

               11.

               poleg tega ugotavlja, da svetovalni odbori fundacije, ki so zadolženi za to, da upravni svet sodeluje v fazah priprave in ocenjevanja raziskav, nimajo niti opisa pristojnosti niti poslovnika za organizacijo svojih sej; meni, da bi lahko te pomanjkljivosti povzročile napačno razumevanje vloge in odgovornosti svetovalnih odborov, kar bi škodilo pripravi raziskav; zato poziva fundacijo, naj obravnava to stanje in organ za podelitev razrešnice obvesti o ukrepih, sprejetih v povezavi s tem;

               12.

               fundacijo poziva tudi, naj uvede pisne postopke, ki bodo opisovali njene osrednje dejavnosti; poudarja, do bi to lahko pomagalo fundaciji, da učinkoviteje uporabi svoja sredstva in prepozna morebitne pomanjkljivosti;

               13.

               kljub temu je seznanjen s prizadevanji fundacije za okrepitev nadzornih ukrepov in izboljšanje kakovosti raziskav; je zlasti seznanjen, da osebje obiskuje nekatere države, v katerih se izvajajo raziskave, da bi ocenilo, kako pogodbeni sodelavci izvajajo razgovore, in preizkusilo vprašalnik, ki se uporablja za izvedbo raziskav, tako da v nekaterih državah izvede kognitivne razgovore z omejenim številom delov vzorca;

      Notranja revizija

               14.

               je seznanjen s tem, da namestnik direktorja fundacije od februarja 2010 opravlja vlogo koordinatorja za notranji nadzor; je seznanjen s tem, da se letni delovni načrt za notranji nadzor spremlja na četrtletnih srečanjih odbora za notranji nadzor z vodjo uprave, vodjo kadrovske službe in vodjo operacij;

               15.

               na podlagi letnega poročila fundacije o dejavnostih ugotavlja, da so bile dejavnosti notranje revizije v letu 2010 osnovane na strateškem načrtu revidiranja za obdobje 2009–2011, ki temelji na ocenjevanju tveganja iz leta 2008; je seznanjen tudi s tem, da je bilo novo ocenjevanje tveganja izvedeno februarja 2011, na podlagi tega pa je bil pripravljen nov strateški načrt revidiranja za obdobje 2011–2013 z naslednjima temama:

                           —

                           revizija upravljanja raziskav – druga faza (2011),

                           —

                           poročanje/sestavni elementi izjave o zanesljivosti (2012);

               16.

               je seznanjen tudi s tem, da so za obdobje 2012–2013 predvidene naslednje teme:

                           —

                           upravljanje človeških virov: zaposlovanje, usposabljanje, ocenjevanje in sistem napredovanja,

                           —

                           upravljanje kakovosti izdelkov/odnosi s strankami/upravljanje z odnosi z zainteresiranimi stranmi,

                           —

                           upravljanje dokumentov,

                           —

                           upravljanje srečanj;

               17.

               je seznanjen s tem, da je služba za notranjo revizijo v letu 2010 načrtovala izvedbo revizije o tem, kako fundacija upravlja raziskave; je zaskrbljen, da zaradi omejene razpoložljivosti ključnega osebja fundacije med revizijo in nepopolne dokumentacije o upravljanju raziskav notranja služba za revizijo ni mogla zbrati dovolj revizijskih dokazov glede nekaterih modulov, katerih obseg temelji na tveganju; vendar je seznanjen s tem, da je bila na začetku leta 2011 izvedena dodatna faza te revizije in da bodo rezultati predstavljeni v letnem poročilu o notranji reviziji za leto 2011; poziva fundacijo, naj to poročilo pravočasno posreduje organu za podelitev razrešnice;

               18.

               je zaskrbljen, da je glede priporočila službe za notranjo revizijo o potrjevanju računovodskih sistemov prišlo do zamude; zlasti ugotavlja, da služba za notranjo revizijo to priporočilo šteje kot kritično; zato poziva fundacijo, naj glede tega nemudoma ukrepa in organ za podelitev razrešnice obvesti o ukrepih, sprejetih za odpravo te pomanjkljivosti;

               19.

               ugotavlja, da pet zelo pomembnih priporočil službe za notranjo revizijo ob koncu leta 2010 še ni bilo izvedenih; ugotavlja, da se ta priporočila navezujejo na potrebo po:

                           —

                           dokumentiranju postopka za upravljanje raziskav,

                           —

                           zagotovitvi, da so informacije za načrtovanje raziskav točne in kakovostne, in spremljanju načrtovanih dejavnosti,

                           —

                           posodobitvi priročnika za postopke za javna naročila ter okrepitvi skladnosti in dobre prakse,

                           —

                           dokumentiranju finančnih krogov,

                           —

                           uvedbi metodologije naknadnih kontrol;

                     na podlagi letnega poročila fundacije o dejavnostih ugotavlja, da fundacija navaja, da je izvedla tri zelo pomembna priporočila o finančnem poslovodenju, v letnem poročilu o notranji reviziji pa je navedeno, da je prišlo do zamude glede na izvirni akcijski načrt fundacije; zato poziva fundacijo in službo za notranjo revizijo, naj organ za podelitev razrešnice obvestita o dejanskem stanju teh priporočil;

               20.

               poziva fundacijo, naj ustrezno obravnava priporočila službe za notranjo revizijo in organ za podelitev razrešnice obvesti o ukrepih, sprejetih v zvezi s tem;

               21.

               kljub temu ugotavlja na podlagi letnega poročila fundacije o dejavnostih, da je bil po priporočilu službe za notranjo revizijo glede finančnega poslovodenja iz leta 2009 postopek za naknadno potrjevanje pregledan in posodobljen z oceno tveganja za utemeljitev izbire velikosti vzorca;

               22.

               opozarja na priporočila iz prejšnjih poročil o razrešnici, navedena v Prilogi k tej resoluciji;

               23.

               sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 10. maja 2012 (7) o uspešnosti, finančnem poslovodenju in nadzoru agencij.

      (1)  UL C 366, 15.12.2011, str. 150.

      (2)  UL L 248, 16.9.2002, str. 1.

      (3)  UL L 139, 30.5.1975, str. 1.

      (4)  UL L 357, 31.12.2002, str. 72.

      (5)  UL L 250, 27.9.2011, str. 210.

      (6)  UL L 64, 12.3.2010, str. 505.

      (7)  Sprejeta besedila, P7_TA(2012)0164 (glej stran 388 tega Uradnega lista).


title: Sklep predsedstva Evropskega parlamenta z dne 29. marca 2004 o Pravilniku o izvajanju Uredbe (ES) št. 2004/2003 Evropskega parlamenta in Sveta o predpisih, ki urejajo delovanje političnih strank na evropski ravni, in pravilih glede njihovega financiranja

text:
               3.10.2008

               SL

               Uradni list Evropske unije

               C 252/1

      SKLEP PREDSEDSTVA EVROPSKEGA PARLAMENTA

   z dne 29. marca 2004
   o Pravilniku o izvajanju Uredbe (ES) št. 2004/2003 Evropskega parlamenta in Sveta o predpisih, ki urejajo delovanje političnih strank na evropski ravni, in pravilih glede njihovega financiranja
   (2008/C 252/01)
   PREDSEDSTVO –
   ob upoštevanju Pogodbe o ustanovitvi Evropske skupnosti in zlasti člena 191,
   ob upoštevanju Uredbe (ES) št. 2004/2003 Evropskega parlamenta in Sveta z dne 4. novembra 2003 o predpisih, ki urejajo delovanje političnih strank na evropski ravni, in pravilih glede njihovega financiranja (1), zlasti njenega člena 9(1),
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2) (v nadaljevanju „Finančna uredba“), Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (3) (v nadaljevanju „Uredba o pravilih za izvajanje“),
   ob upoštevanju člena 22(10) Poslovnika Evropskega parlamenta,
   ob upoštevanju naslednjega:

               (1)

               Treba je določiti pogoje za dodelitev in upravljanje donacij, namenjenih financiranju političnih strank na evropski ravni in političnih fundacij na evropski ravni.

               (2)

               Finančna podpora političnim strankam na evropski ravni in političnim fundacijam na evropski ravni je donacija za delovanje v smislu členov 108 in naslednjih Finančne uredbe.

               (3)

               Finančna podpora političnim fundacijam na evropski ravni dopolnjuje finančno podporo političnim strankam na evropski ravni, saj je pogoj zanjo članstvo teh fundacij v politični stranki na evropski ravni in njeni dopolnjevalna vloga pri doseganju dolgoročnih ciljev te stranke. Zaradi dobrega finančnega poslovodenja in preglednosti se za vsako dodelitev finančne podpore sklene ločen sporazum o donaciji –

         JE SKLENILO:
   Člen 1
   Predmet
   Pričujoči pravilnik določa pravila za izvajanje Uredbe (ES) št. 2004/2003 Evropskega parlamenta in Sveta z dne 4. novembra 2003 o predpisih, ki urejajo delovanje političnih strank na evropski ravni, in pravilih glede njihovega financiranja.
   Če ni izrecno navedeno nasprotno, ta pravila veljajo za politične stranke na evropski ravni, v nadaljevanju „stranke“, in politične fundacije na evropski ravni, v nadaljevanju „fundacije“.
   Člen 1a
   Za financiranje strank in fundacij predsedstvo na začetku vsakega zakonodajnega obdobja sprejme večletni informativni finančni okvir, ki temelji na referenčnih vrednostih osnovnega zneska, dodeljenega vsaki stranki, in dodatnega zneska, določenega glede na število poslancev – članov zadevne stranke. Ta okvir bo za proračunski organ Evropskega parlamenta ključna referenca v okviru letnega proračunskega postopka, brez poseganja v pristojnosti, ki so za proračunski organ določene v pogodbi.
   Člen 2
   Razpis za zbiranje predlogov
   Evropski parlament vsako leto pred koncem prvega polletja objavi razpis za zbiranje predlogov za odobritev donacij za financiranje strank in fundacij. Objavljeni razpis vsebuje merila upravičenosti do sredstev, pogoje financiranja s strani Skupnosti in datume, ki so predvideni za postopek dodelitve.
   Člen 3
   Vloga za financiranje
   1.   Za namene izvajanja člena 4 Uredbe (ES) št. 2004/2003 vsaka organizacija, ki želi prejeti donacijo iz splošnega proračuna Evropske unije, pred 1. novembrom v letu pred proračunskim letom, za katerega se zahteva donacija, predloži pisno vlogo predsedniku Evropskega parlamenta. Pogoji iz člena 3 Uredbe (ES) št. 2004/2003 morajo biti izpolnjeni do dneva predložitve vloge in v celotnem času trajanja obdobja financiranja.
   2.   Obrazec za vlogo za donacijo je priložen temu pravilniku (glej Prilogo 1). Na voljo je na spletni strani Evropskega parlamenta.
   3.   Vsako obvestilo v skladu s členom 4(3) Uredbe (ES) št. 2004/2003 se naslovi na predsednika Evropskega parlamenta.
   Člen 4
   Odločitev o vlogi za financiranje
   1.   Predsedstvo na predlog generalnega sekretarja oceni vloge za financiranje na podlagi meril iz členov 3 in 4 Uredbe (ES) št. 2004/2003, da bi določilo vloge, ki so upravičene do financiranja. Predsedstvo in tudi generalni sekretar lahko v okviru priprave sklepa predsedstva od prosilca zahtevata, da v določenem roku dopolni ali dodatno obrazloži dokazila, ki so priložena vlogi.
   2.   Pred 1. februarjem v proračunskem letu, za katerega je donacija zaprošena, predsedstvo določi seznam upravičencev in odobrene zneske. Če zaprošena donacija ni odobrena, predsedstvo v istem sklepu navede razloge za zavrnitev vloge, zlasti glede na merila iz členov 3 in 4 Uredbe (ES) št. 2004/2003.
   Predsedstvo sprejme sklep na podlagi ocene iz odstavka 1. V sprejetem sklepu so upoštevane morebitne spremembe, do katerih je prišlo po vložitvi vloge na osnovi obvestil, prejetih v okviru člena 4(3) Uredbe (ES) 2004/2003, ter splošno znane spremembe.
   V skladu s členom 10(1)(b) Uredbe (ES) št. 2004/2003 se znesek donacije, dodeljen vsaki od strank, določi na podlagi števila poslancev v Evropskem parlamentu, ki so člani te stranke na zadnji dan za oddajo vloge, razen če se število poslancev v Evropskem parlamentu poveča zaradi pristopa nove države članice.
   Če se zaradi spremembe števila organizacij, ki želijo prejeti finančna sredstva, ali števila poslancev, ki so v tem času pristopili k stranki prosilki, referenčni zneski, namenjeni prosilcem, občutno razlikujejo od tistih, predvidenih v členu 1(a), generalni sekretar o tem nemudoma obvesti predsedstvo, ki lahko predsednika pozove, naj pristojnemu odboru predloži predlog za ustrezno spremembo razpoložljivih zneskov.
   3.   Predsednik pisno obvesti prosilca o nadaljnjih postopkih v zvezi z njegovo vlogo. Ob dodelitvi se obvestilu priloži osnutek sporazuma o donaciji, ki ga mora upravičenec podpisati. Če vloga za donacijo ni odobrena, se navedejo razlogi predsedstva za zavrnitev. Prosilci, katerih vloge je predsedstvo zavrnilo, se o tem obvestijo v 15 koledarskih dneh po posredovanju sklepa o dodelitvi donacije upravičencem.
   Člen 5
   Sporazum o donaciji
   Dodelitev donacije je predmet pisnega sporazuma med Evropskim parlamentom, ki ga zastopa predsednik ali njegov pooblaščenec, in upravičencem. Besedilo osnutka sporazuma o donaciji je priloženo temu pravilniku (glej Prilogo 2). Sporazum mora biti pravilno izpolnjen in podpisan s strani obeh strank v 30 dneh po sklepu predsedstva iz člena 4. Besedila sporazuma o donaciji za tem ni mogoče spreminjati.
   Člen 6
   Plačilo
   1.   Če predsedstvo ne odloči drugače, se donacija upravičencu izplača v obliki predfinanciranja v enem delu v znesku 80 % od največjega zneska donacije, in sicer v 15 dneh po datumu podpisa sporazuma s strani obeh strank.
   2.   Preostanek zneska se izplača po koncu obdobja upravičenosti do financiranja iz proračuna Skupnosti na podlagi dejanskih odhodkov, ki jih je upravičenec imel pri izvedbi svojega delovnega programa. Kadar je celotni znesek plačil višji od zneska določene končne donacije, Evropski parlament začne postopek izterjave neupravičenih plačil.
   3.   Pred 15. majem in najkasneje 30. junija po koncu proračunskega leta upravičenec predloži naslednje dokumente, ki omogočajo plačilo preostanka:

               —

               končno poročilo o izvedbi delovnega programa,

               —

               končni finančni izkaz dejanskih upravičenih odhodkov, sledeč strukturi predvidenega proračuna,

               —

               popolni povzetek prihodkov in odhodkov, ki ustrezajo računom upravičenca v obdobju financiranja, ki ga zajema sporazum, in v katerem je za stranke opredeljen znesek presežka, ki ga stranka prenese naprej v naslednje proračunsko leto, pa tudi znesek, zagotovljen za finančno rezervo,

               —

               zunanje revizijsko poročilo o računih upravičenca, ki ga pripravi neodvisni organ oziroma strokovnjak, ki je v skladu z nacionalno zakonodajo pooblaščen za opravljanje revizije.

         4.   Namen zunanje revizije je potrditi, da:

               —

               so finančni izkazi pripravljeni v skladu z nacionalno zakonodajo, ki velja za upravičenca, da v njih ni pomembnih napačnih navedb in kažejo resnično in pravo sliko o finančnem položaju in poslovnih rezultatih,

               —

               so finančni dokumenti, ki jih je upravičenec predložil Parlamentu, skladni s finančnimi določbami sporazuma o donaciji,

               —

               so prijavljeni odhodki resnični,

               —

               je prijava dohodkov izčrpna,

               —

               so bile izpolnjene obveznosti iz členov 6, 7, 8 in 10(2) Uredbe (ES) št. 2004/2003,

               —

               je bil, če gre za donacijo za stranko, morebitni presežek, prenesen v naslednje proračunsko leto, uporabljen v prvem četrtletju proračunskega leta v skladu s členom 6a,

               —

               so bile, če gre za donacijo za stranko, izpolnjene obveznosti iz člena 109(4) Finančne uredbe.

         Če upravičenec pet zaporednih proračunskih let predloži poročilo o zunanji reviziji istega neodvisnega organa ali strokovnjaka, mora naslednjič predložiti poročilo, ki ga je pripravil drug neodvisni organ ali strokovnjak.
   5.   Ob prejemu dokumentov iz odstavka 3 in v roku dveh mesecev predsedstvo na predlog generalnega sekretarja sprejme končno poročilo o izvajanju delovnega programa in končni finančni izkaz.
   Predsedstvo, kadar je njegov sklep v pripravi, generalni sekretar, lahko od upravičenca zahteva dokazila ali vse dodatne informacije, ki se mu zdijo potrebne za sprejetje končnega poročila in končnega finančnega izkaza. Upravičenec ima za predložitev dokazil na voljo 15 dni.
   Predsedstvo lahko po pogovorih s predstavniki upravičenca končno poročilo in končni finančni izkaz zavrne ter zahteva predložitev novih. Upravičenec ima za predložitev novega poročila in izkaza na voljo 15 dni.
   Če se Evropski parlament v roku dveh mesecev pisno ne odzove, velja, da je sprejel končno poročilo in končni finančni izkaz.
   6.   Upravičenec obvesti Evropski parlament o znesku obresti ali enakovrednih ugodnostih, ki jih je morda bil deležen zaradi predfinanciranja s strani Parlamenta. Obvestilo mora biti priloženo zahtevku za plačilo, s katerim se sklene predfinanciranje. Te obresti so predmet naloga za izterjavo, ki ga izda generalni sekretar ali njegov pooblaščenec.
   Člen 6a
   Prenos v naslednje proračunsko leto in račun za rezerve (velja samo za stranke)
   1.   Presežek
   Presežek za proračunsko leto N, ki se lahko pod pogoji iz člena 109(4) Finančne uredbe prenese v naslednje proračunsko leto in vključi v posebno rezervo, je razlika med skupnimi upravičenimi odhodki in

               (a)

               prvotnim zneskom donacije, ki jo je Evropski parlament odobril za proračunsko leto N v skladu s členom 4(2), in

               (b)

               lastnimi sredstvi stranke, namenjenimi za kritje upravičenih odhodkov, pri čemer je stranka pred tem iz lastnih sredstev krila neupravičene odhodke, in

               (c)

               morebitnim presežkom, prenesenim iz proračunskega leta N-1.

         2.   Prenos v naslednje proračunsko leto

               (a)

               V proračunsko leto N+1 se lahko prenese presežek, ki ne presega 25 % skupnih prihodkov iz odstavkov 1(a) in (b).

               (b)

               Dejansko preneseni znesek se v zaključni bilanci stanja za proračunsko leto N prikaže kot „prenos sredstev v proračunsko leto N+1 za kritje upravičenih odhodkov, ki bodo nastali v prvem četrtletju N+1“. Pripis v to postavko velja za upravičene stroške iz proračunskega leta N.

               (c)

               Ta sredstva se zabeležijo v izkaz uspeha za proračunsko leto N+1. Z vmesno bilanco, ki se pripravi 31. marca leta N+1, se določi dejansko nastale upravičene odhodke do tega datuma. Če je preneseni znesek večji od odhodkov, se razlika med obema zneskoma odšteje od donacije, ko se določi končna donacija za leto N v skladu s členom 7.

         3.   Posebni račun rezerv

               (a)

               Med obveznostmi v zaključni bilanci je lahko tudi posebni račun rezerv, kamor se pripiše le presežna sredstva iz odstavka 1.

               (b)

               Presežek, dodeljen za poseben račun rezerv, ne sme presegati razlike med prihodkom iz odstavka 1(b) in minimalnim deležem (15 %) lastnih sredstev, ki so potrebna za kritje dejanskih upravičenih odhodkov ali so vključena v znesek, ki se prenese v proračunsko leto N+1.

               (c)

               V posebni račun rezerv se ne smejo pripisati zneski, s katerimi bi skupna vsota presegla referenčni znesek iz tretjega pododstavka člena 109(4) Finančne uredbe, ki je opredeljen kot aritmetična sredina zadnjih treh proračunskih let.

         Člen 7
   Določitev končne donacije
   1.   Ne glede na informacije, pridobljene naknadno v okviru nadzora in revizij, predsedstvo po pogovorih s predstavniki upravičenca, ki je vložil zahtevo, določi znesek končne donacije, ki mu jo bo dodelilo na podlagi dokumentov iz člena 6(3), sprejetih v predsedstvu.
   2.   Celotni znesek, ki ga Evropski parlament nakaže upravičencu, ne more v nobenem primeru presegati:

               —

               maksimalnega zneska donacije, določenega v členu I.3.2 sporazuma o donaciji,

               —

               85 % upravičenih dejanskih odhodkov.

         3.   Donacija je omejena na znesek, potreben za uravnoteženje prihodkov in upravičenih odhodkov iz operativnega proračuna upravičenca, na osnovi katerega je lahko izvedel delovni program, in mu v nobenem primeru ne prinese dobička v smislu člena 109(4) Finančne uredbe in člena 6a tega pravilnika. Vsak presežek povzroči ustrezno zmanjšanje zneska donacije.
   4.   Na podlagi zneska tako določene končne donacije in skupnega zneska plačil, ki so bila predhodno nakazana v okviru sporazuma o donaciji, predsedstvo določi znesek preostanka, ki ga je treba plačati in je enak še dolgovanim zneskom upravičencu. Kadar skupni znesek predhodno izvršenih plačil presega znesek končne donacije, generalni sekretar ali njegov pooblaščenec izda nalog za izterjavo presežnega zneska.
   Člen 8
   Ustavitev in znižanje donacije
   Na predlog generalnega sekretarja predsedstvo ustavi plačila in zniža donacijo oziroma prekine sporazum o donaciji in v tem primeru zahteva povračilo ustreznega zneska,

               (a)

               če se donacija uporabi za odhodke, ki jih Uredba (ES) št. 2004/2003 ne dovoljuje;

               (b)

               če ni bilo podano obvestilo v smislu člena 4(3) Uredbe (ES) št. 2004/2003;

               (c)

               če se ne upoštevajo pogoji in obveznosti iz členov 3 in 6 Uredbe (ES) št. 2004/2003;

               (d)

               če nastopi katera od okoliščin iz člena 93 ali 94 Finančne uredbe.

         Pred sprejemom sklepa predsedstvo upravičencu da možnost, da poda svoje pripombe k ugotovljenim nepravilnostim.
   Člen 9
   Izterjava
   1.   Kadar so bili zneski upravičencu neupravičeno nakazani ali kadar postopek izterjave opravičujejo pogoji sporazuma o donaciji, upravičenec Evropskemu parlamentu zadevne zneske nakaže pod pogoji in do dneva, ki jih določi Parlament.
   2.   Če upravičenec ne izvrši plačila do dneva, ki ga določi Evropski parlament, ta dolgovano vsoto poveča za zamudne obresti po stopnji iz člena II.14.3 sporazuma o donaciji. Zamudne obresti se nanašajo na obdobje od prvega dne po dnevu zapadlosti plačila do vključno dneva prejema celotnega plačila dolgovane vsote.
   Člen 10
   Nadzor in revizije
   1.   Redno preverjanje v okviru člena 5(1) Uredbe (ES) št. 2004/2003 izvaja generalni sekretar.
   2.   Upravičenec priskrbi Evropskemu parlamentu in vsem drugim zunanjim organom, ki imajo pooblastilo Parlamenta, vse zahtevane podrobne informacije, da se lahko Parlament prepriča o dobrem izvajanju delovnega programa in določb sporazuma o donaciji.
   3.   Upravičenec hrani za potrebe Evropskega parlamenta vse izvirnike dokumentov, zlasti računovodskih, bančnih in davčnih dokumentov, ter v ustrezno utemeljenih izrednih primerih overjene kopije izvirnikov dokumentov v zvezi s sporazumom o donaciji za obdobje petih let od dneva končnega plačila dolgovanih zneskov iz člena I.4 sporazuma o donaciji.
   4.   Upravičenec omogoči Parlamentu, da neposredno prek svojih uslužbencev ali posredno prek katerega koli drugega zunanjega organa, ki ga pooblasti v ta namen, opravi revizijo o uporabi sredstev iz donacije. Te revizije se lahko opravljajo v celotnem obdobju izvajanja sporazuma o donaciji do končnega plačila in tudi v obdobju petih let po prejemu končnega plačila. Po potrebi lahko ugotovitve teh revizij privedejo do sklepov o izterjavi s strani predsedstva.
   5.   Vsak sporazum o donaciji izrecno predvideva, da imata Evropski parlament in Računsko sodišče pravico do izvajanja nadzora upravičenca, ki je bil deležen donacije iz splošnega proračuna Evropske unije, na podlagi računovodskih dokumentov in na kraju samem.
   6.   Na podlagi Uredbe Evropskega parlamenta in Sveta (ES) št. 1073/1999 z dne 25. maja 1999 o preiskavah, ki jih izvaja Evropski urad za boj proti goljufijam (OLAF) (4), lahko ta opravlja tudi nadzor in preverjanja na kraju samem v skladu s postopki, ki jih zakonodaja Skupnosti predvideva za zaščito finančnih interesov Evropskih skupnosti pred goljufijami in drugimi nepravilnostmi. Po potrebi lahko ugotovitve teh revizij privedejo do sklepov o izterjavi s strani predsedstva.
   Člen 11
   Tehnična pomoč
   1.   Na predlog generalnega sekretarja lahko predsedstvo strankam dodeli tehnično pomoč v skladu s sklepom predsedstva z dne 14. marca 2000, ki ureja uporabo prostorov Evropskega parlamenta s strani zunanjih uporabnikov, kot je bil spremenjen s sklepom z dne 2. junija 2003, in vsako drugo tehnično pomoč, ki je določena v nadaljnjih členih. Predsedstvo lahko pooblasti generalnega sekretarja za sprejetje nekaterih vrst sklepov o dodelitvi tehnične pomoči.
   2.   Generalni sekretar vsako leto v treh mesecih po koncu proračunskega leta predsedstvu predloži poročilo s podrobno predstavitvijo tehnične pomoči, ki jo je Evropski parlament zagotovil vsaki stranki. Poročilo je nato objavljeno na spletni strani Evropskega parlamenta.
   Člen 11a
   Pravila za volilne kampanje
   Predsedstvo lahko pravočasno pred volitvami v Evropski parlament leta 2009 sprejme pravila o upravičenosti strank za povračilo stroškov, povezanih s kampanjami, ki jih izvajajo v okviru volitev v Evropski parlament.
   Člen 12
   Obveščanje javnosti
   1.   Evropski parlament na svoji spletni strani v prvem polletju naslednjega proračunskega leta objavi vsaj podatke iz člena 9a Uredbe (ES) št. 2004/2003 in člena 169 Uredbe (ES) št. 2342/2002.
   2.   Upravičenec na svoji spletni strani ali, če ta ne obstaja, v ustreznem mediju, do 30. septembra naslednjega proračunskega leta objavi vsaj podatke iz člena 6(1) Uredbe (ES) št. 2004/2003 v zvezi z dodeljeno donacijo.
   Člen 13
   Pravica do pritožbe
   Sklepi, ki so bili sprejeti na podlagi tega pravilnika, so lahko predmet pritožbe na Sodišče Evropskih skupnosti in na Sodišče prve stopnje Evropskih skupnosti pod pogoji, ki jih predvideva Pogodba.
   Člen 14
   Prehodne določbe za proračunsko leto 2008
   1.   Po sprejetju sprememb teh pravil dne 18. februarja 2008 bo Evropski parlament zadevnim strankam takoj, ko bo mogoče, posredoval podatke o pridruženih fundacijah iz člena 2.
   2.   Če stranka na podlagi sprejetih sprememb Uredbe (ES) št. 2004/2003 ali tega pravilnika predloži dodatno vlogo v smislu člena 2 Uredbe (ES) št. 1524/2007

               (a)

               za lastno financiranje: je odredbodajalec na podlagi prenosa pooblaščen za podpis ustreznega sporazuma o donaciji brez posebnega sklepa predsedstva;

               (b)

               za financiranje fundacije: se datuma 1. november in 1. februar, opredeljena v členu 3(1) in členu 4(2), nadomestita z 28. marcem in 28. junijem.

         Člen 15
   Sprememba pravilnika
   Generalni sekretar Evropskega parlamenta pred 30. septembrom 2010 predsedstvu predloži poročilo o izvajanju tega pravilnika. Po potrebi poročilo predlaga morebitne spremembe pravilnika in sistema financiranja evropskih političnih strank, kot ju predvideva Uredba (ES) št. 2004/2003.
   Člen 16
   Začetek veljavnosti
   Ta pravilnik začne veljati na dan, ko ga sprejme predsedstvo. Objavi se v Uradnem listu Evropske unije in na spletni strani Evropskega parlamenta.

      (1)  UL L 297, 15.11.2003, str. 1.

      (2)  UL L 248, 16.9.2002, str. 1.

      (3)  UL L 357, 31.12.2002, str. 1.

      (4)  UL L 136, 31.5.1999, str. 1.

      PRILOGA 1

      PRILOGA 2a
      STRANKA

         Priloga: Razčlenitev predvidenega operativnega proračuna

                        Odhodki

                     Upravičeni odhodki

                     Proračun

                     Dejansko

                        A.1:   Stroški zaposlenih

                                 1.

                                 Plače

                                 2.

                                 Prispevki

                                 3.

                                 Poklicno usposabljanje

                                 4.

                                 Stroški službenih potovanj zaposlenih

                                 5.

                                 Drugi stroški zaposlenih

                        A.2:   Infrastrukturni in obratni stroški

                                 1.

                                 Najemnina, prispevki in stroški vzdrževanja

                                 2.

                                 Stroški namestitve, izkoriščanja in vzdrževanja opreme

                                 3.

                                 Stroški amortizacije premičnin in nepremičnin

                                 4.

                                 Pisarniški papir in pisarniške potrebščine

                                 5.

                                 Poštnina in telekomunikacije

                                 6.

                                 Stroški tiskanja, prevajanja, razmnoževanja

                                 7.

                                 Drugi infrastrukturni stroški

                        A.3:   Upravni odhodki

                                 1.

                                 Stroški dokumentacije (časopisi, tiskovna agencija, baza podatkov)

                                 2.

                                 Stroški študij in raziskav

                                 3.

                                 Pravni stroški

                                 4.

                                 Knjigovodski in revizijski stroški

                                 5.

                                 Podpora pridruženim organizacijam in subvencije tretjim stranem

                                 6.

                                 Drugi upravni stroški

                        A.4:   Sestanki in stroški za reprezentanco

                                 1.

                                 Stroški sestankov politične stranke

                                 2.

                                 Udeležba na seminarjih in konferencah

                                 3.

                                 Stroški za reprezentanco

                                 4.

                                 Stroški za vabila

                                 5.

                                 Drugi stroški za sestanke

                        A.5:   Stroški obveščanja in objav

                                 1.

                                 Stroški objav

                                 2.

                                 Oblikovanje in vzdrževanje spletnih strani

                                 3.

                                 Stroški reklam

                                 4.

                                 Reklamni material (ceneni izdelki)

                                 5.

                                 Seminarji in razstave

                                 6.

                                 Volilne kampanje (1)

                                 7.

                                 Drugi stroški obveščanja

                                    A.6:

                                 Stroški v zvezi s prispevki v naravi

                                    A.7:

                                 Pripis v postavko „Sredstva za upravičene odhodke v prvem četrtletju N+1“
                                  (1)

                                 A.

                                 SKUPAJ UPRAVIČENI ODHODKI

                        B.1.   Neupravičeni odhodki

                                 1.

                                 Pripis v druge postavke

                                 2.

                                 Finančni odlivi

                                 3.

                                 Tečajne razlike

                                 4.

                                 Dvomljive terjatve

                                 5.

                                 Drugo (navedi)

                                 B.

                                 SKUPAJ NEUPRAVIČENI ODHODKI

                                 C.

                                 SKUPAJ ODHODKI

                                 H.

                                 Pripis lastnih sredstev v poseben račun rezerv (1)

                                 H.1.

                                 Dobiček/izguba za preverjanje skladnosti s pravilom o neprofitnosti (G–H.1) (1)

                        Prihodki

                     Proračun

                     Dejansko

                                 D.1

                                 Prenos „sredstev za upravičene odhodke v prvem četrtletju N+1“ (1)

                                 D.2

                                 Donacija Evropskega parlamenta

                                 D.3

                                 Članarine

                                 3.1

                                 včlanjene stranke

                                 3.2

                                 individualni člani

                                 D.4

                                 Donacije

                                 4.1

                                 nad 500 EUR

                                 4.2

                                 pod 500 EUR

                                 D.5

                                 Druga lastna sredstva (za kritje neupravičenih odhodkov) (navedi)

                                 D.6

                                 Prispevki v naravi

                                 D.

                                 PRIHODKI (za kritje upravičenih odhodkov)

                                 E.1

                                 Dodatna lastna sredstva (za kritje neupravičenih odhodkov) (navedi)

                                 E.

                                 PRIHODKI (za kritje neupravičenih odhodkov)

                                 F.

                                 SKUPAJ PRIHODKI

                                 G.

                                 dobiček/izguba (F–C)

            (1)  Ne velja za politične fundacije na evropski ravni.

      PRILOGA 2b
      FUNDACIJA

         Priloga: Razčlenitev predvidenega operativnega proračuna

                        Odhodki

                     Upravičeni odhodki

                     Proračun

                     Dejansko

                        A.1:   Stroški zaposlenih

                                 1.

                                 Plače

                                 2.

                                 Prispevki

                                 3.

                                 Poklicno usposabljanje

                                 4.

                                 Stroški službenih potovanj zaposlenih

                                 5.

                                 Drugi stroški zaposlenih

                        A.2:   Infrastrukturni in obratni stroški

                                 1.

                                 Najemnina, prispevki in stroški vzdrževanja

                                 2.

                                 Stroški namestitve, izkoriščanja in vzdrževanja opreme

                                 3.

                                 Stroški amortizacije premičnin in nepremičnin

                                 4.

                                 Pisarniški papir in pisarniške potrebščine

                                 5.

                                 Poštnina in telekomunikacije

                                 6.

                                 Stroški tiskanja, prevajanja, razmnoževanja

                                 7.

                                 Drugi infrastrukturni stroški

                        A.3:   Upravni odhodki

                                 1.

                                 Stroški dokumentacije (časopisi, tiskovna agencija, baza podatkov)

                                 2.

                                 Stroški študij in raziskav

                                 3.

                                 Pravni stroški

                                 4.

                                 Knjigovodski in revizijski stroški

                                 5.

                                 Podpora pridruženim organizacijam in subvencije tretjim stranem

                                 6.

                                 Drugi upravni stroški

                        A.4:   Sestanki in stroški za reprezentanco

                                 1.

                                 Stroški sestankov politične stranke

                                 2.

                                 Udeležba na seminarjih in konferencah

                                 3.

                                 Stroški za reprezentanco

                                 4.

                                 Stroški za vabila

                                 5.

                                 Drugi stroški za sestanke

                        A.5:   Stroški obveščanja in objav

                                 1.

                                 Stroški objav

                                 2.

                                 Oblikovanje in vzdrževanje spletnih strani

                                 3.

                                 Stroški reklam

                                 4.

                                 Reklamni material (ceneni izdelki)

                                 5.

                                 Seminarji in razstave

                                 6.

                                 Volilne kampanje (1)

                                 7.

                                 Drugi stroški obveščanja

                                    A.6:

                                 Stroški v zvezi s prispevki v naravi

                                    A.7:

                                 Pripis v postavko „sredstva za upravičene odhodke v prvem četrtletju N+1“
                                  (1)

                                 A.

                                 SKUPAJ UPRAVIČENI ODHODKI

                        B.1   Neupravičeni odhodki

                                 1.

                                 Pripis v druge postavke

                                 2.

                                 Finančni odlivi

                                 3.

                                 Tečajne razlike

                                 4.

                                 Dvomljive terjatve

                                 5.

                                 Drugo (navedi)

                                 B.

                                 SKUPAJ NEUPRAVIČENI ODHODKI

                                 C.

                                 SKUPAJ ODHODKI

                                 H.1

                                 Pripis lastnih sredstev v poseben račun rezerv (1)

                                 H.

                                 Dobiček/izguba za preverjanje skladnosti s pravilom o neprofitnosti (G–H.1) (1)

                        Prihodki

                     Proračun

                     Dejansko

                                 D.1

                                 Prenos „sredstev za upravičene odhodke v prvem četrtletju N+1“ (1)

                                 D.2

                                 Donacija Evropskega parlamenta

                                 D.3

                                 Članarine

                                 3.1

                                 včlanjene stranke

                                 3.2

                                 individualnih članov

                                 D.4

                                 Donacije

                                 4.1

                                 nad 500 EUR

                                 4.2

                                 pod 500 EUR

                                 D.5

                                 Druga lastna sredstva (za kritje neupravičenih odhodkov) (navedi)

                                 D.6

                                 Prispevki v naravi

                                 D.

                                 PRIHODKI (za kritje upravičenih odhodkov)

                                 E.1

                                 Dodatna lastna sredstva (za kritje neupravičenih odhodkov) (navedi)

                                 E.

                                 PRIHODKI (za kritje neupravičenih odhodkov)

                                 F.

                                 SKUPAJ PRIHODKI

                                 G.

                                 dobiček/izguba (F–C)

            (1)  Ne velja za politične fundacije na evropski ravni.


title: 2013/486/EU: Sklep Sveta z dne 23. septembra 2013 o podpisu Prostovoljnega sporazuma o partnerstvu med Evropsko unijo in Republiko Indonezijo o izvrševanju zakonodaje, upravljanju in trgovanju na področju gozdov pri uvozu lesnih proizvodov v Evropsko unijo, v imenu Evropske unije

text:
               8.10.2013

               SL

               Uradni list Evropske unije

               L 265/1

         SKLEP SVETA
   z dne 23. septembra 2013
   o podpisu Prostovoljnega sporazuma o partnerstvu med Evropsko unijo in Republiko Indonezijo o izvrševanju zakonodaje, upravljanju in trgovanju na področju gozdov pri uvozu lesnih proizvodov v Evropsko unijo, v imenu Evropske unije
   (2013/486/EU)
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Pogodbe o delovanju Evropske unije in zlasti prvega pododstavka člena 207(3) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Komisija je maja 2003 sprejela sporočilo Evropskemu parlamentu in Svetu z naslovom „Izvrševanje zakonodaje, upravljanje in trgovanje na področju gozdov (FLEGT): predlog akcijskega načrta EU“, v katerem je pozvala, naj se z oblikovanjem prostovoljnih sporazumov o partnerstvu z državami proizvajalkami lesa sprejmejo ukrepi za preprečevanje nezakonite sečnje (v nadaljnjem besedilu: akcijski načrt EU). Sklepi Sveta o akcijskem načrtu so bili sprejeti oktobra 2003 (1), Evropski parlament pa je o tem sprejel resolucijo 11. julija 2005 (2).

               (2)

               Svet je 5. decembra 2005 pooblastil Komisijo, da začne pogajanja o sporazumih o partnerstvu za izvajanje akcijskega načrta EU.

               (3)

               Uredba Sveta (ES) št. 2173/2005 (3) je vzpostavila shemo izdajanja dovoljenj FLEGT za uvoz lesa v Unijo iz držav, s katerimi je Unija sklenila prostovoljne sporazume o partnerstvu.

               (4)

               Pogajanja z Republiko Indonezijo so se končala, Prostovoljni sporazum o partnerstvu med Evropsko unijo in Republiko Indonezijo o izvrševanju zakonodaje, upravljanju in trgovanju na področju gozdov pri uvozu lesnih proizvodov v Evropsko unijo (v nadaljnjem besedilu: Sporazum) pa je bil parafiran 4. maja 2011.

               (5)

               Sporazum bi bilo treba podpisati s pridržkom njegove sklenitve –

         SPREJEL NASLEDNJI SKLEP:
   Člen 1
   Podpis v imenu Unije Prostovoljnega sporazuma o partnerstvu med Evropsko unijo in Republiko Indonezijo o izvrševanju zakonodaje, upravljanju in trgovanju na področju gozdov pri uvozu lesnih proizvodov v Evropsko unijo se odobri s pridržkom sklenitve navedenega sporazuma (4).
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije, s pridržkom njegove sklenitve.
   Člen 3
   Ta sklep začne veljati na dan sprejetja.

      V Bruslju, 23. septembra 2013

            Za Svet

            Predsednik

         V. JUKNA

      (1)  UL C 268, 7.11.2003, str. 1.

      (2)  UL C 157 E, 6.7.2006, str. 482.

      (3)  Uredba Sveta (ES) št. 2173/2005 z dne 20. decembra 2005 o vzpostavitvi sheme izdajanja dovoljenj FLEGT za uvoz lesa v Evropsko skupnost (UL L 347, 30.12.2005, str. 1).

      (4)  Besedilo Sporazuma bo objavljeno skupaj s sklepom o njegovi sklenitvi.


title: Sklep Evropskega parlamenta (EU) 2017/1731 z dne 27. aprila 2017 o zaključnem računu Skupnega podjetja za industrijske panoge, ki temeljijo na rabi biomase, za proračunsko leto 2015

text:
               29.9.2017

               SL

               Uradni list Evropske unije

               L 252/340

         SKLEP EVROPSKEGA PARLAMENTA (EU) 2017/1731
   z dne 27. aprila 2017
   o zaključnem računu Skupnega podjetja za industrijske panoge, ki temeljijo na rabi biomase, za proračunsko leto 2015
   EVROPSKI PARLAMENT,

               —

               ob upoštevanju končnega zaključnega računa Skupnega podjetja za industrijske panoge, ki temeljijo na rabi biomase, za proračunsko leto 2015,

               —

               ob upoštevanju poročila Računskega sodišča o zaključnem računu Skupnega podjetja za industrijske panoge, ki temeljijo na rabi biomase, za proračunsko leto 2015 z odgovori skupnega podjetja (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2015 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 21. februarja 2017 o podelitvi razrešnice skupnemu podjetju glede izvrševanja proračuna za proračunsko leto 2015 (05875/2017 – C8-0088/2017),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 209,

               —

               ob upoštevanju Uredbe Sveta (EU) št. 560/2014 z dne 6. maja 2014 o ustanovitvi Skupnega podjetja za industrijske panoge, ki temeljijo na rabi biomase (4), zlasti člena 12,

               —

               ob upoštevanju Delegirane uredbe Komisije (EU) št. 110/2014 z dne 30. septembra 2013 o vzorčni finančni uredbi za subjekte javno-zasebnega partnerstva iz člena 209 Uredbe (EU, Euratom) št. 966/2012 Evropskega parlamenta in Sveta (5),

               —

               ob upoštevanju člena 94 in Priloge IV Poslovnika,

               —

               ob upoštevanju poročila Odbora za proračunski nadzor (A8-0103/2017),

               1.

               odobri zaključni račun Skupnega podjetja za industrijske panoge, ki temeljijo na rabi biomase, za proračunsko leto 2015;

               2.

               naroči svojemu predsedniku, naj ta sklep posreduje izvršnemu direktorju Skupnega podjetja za industrijske panoge, ki temeljijo na rabi biomase, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Antonio TAJANI

            Generalni sekretar

         Klaus WELLE

      (1)  UL C 473, 16.12.2016, str. 7.

      (2)  UL C 473, 16.12.2016, str. 8.

      (3)  UL L 298, 26.10.2012, str. 1.

      (4)  UL L 169, 7.6.2014, str. 130.

      (5)  UL L 38, 7.2.2014, str. 2.